|  |
| --- |
|  |
| **REPUBLIKA HRVATSKA** |
| **ISTARSKA ŽUPANIJA** |
| **GRAD POREČ-PARENZO**  **CITTÀ DI POREČ-PARENZO** |
| **Gradonačelnik** |

**KLASA: 024-01/24-01/330**

**URBROJ: 2163-6-09/01-24-2**

**Poreč-Parenzo, 2. listopada 2024.**

Na temelju članka 48. Zakona o lokalnoj i područnoj (regionalnoj) samoupravi („Narodne novine“, broj 33/01, 30/01, 129/05, 109/07, 125/08, 36/09, 150/11, 144/12, 19/13, 1357/15, 123/17, 98/19 i 144/20) i članka 53. Statuta Grada Poreča-Parenzo („Službeni glasnik Grada Grada Poreča-Parenzo“ broj 2/13, 10/18, 2/21 i 12/24), na prijedlog Upravnog odjela za gospodarstvo i EU fondove KLASA:­­­­­025-01/24-01/04, URBROJ: 2163-6-19/09-24-1 od 30. rujna 2024. godine Gradonačelnik Grada Poreča-Parenzo donio je sljedeći

**ZAKLJUČAK**

1. Utvrđuje se prijedlog Odluke o izmjeni Društvenog ugovora trgovačkog društva Dom Poreč d.o.o. te se dostavlja Gradskom vijeću Grada Poreča-Parenzo na razmatranje i donošenje u priloženom tekstu.
2. Na sjednici Gradskog vijeća sva potrebna tumačenja uz prijedlog Odluke dat će Tatjana Matošević, pročelnica Upravnog odjela za financije i Morena Mičetić, pročelnica Upravnog odjela za gospodarstvo i EU fondove.

**GRADONAČELNIK**

**Loris Peršurić**

Prilog:

- Prijedlog Odluke

**DOSTAVITI**:

1. Gradsko vijeće, ovdje
2. Upravni odjel za gospodarstvo i EU fondove, ovdje
3. Upravni odjel za financije, ovdje
4. Pismohrana, ovdje.

|  |
| --- |
|  |
| **REPUBLIKA HRVATSKA** |
| **ISTARSKA ŽUPANIJA** |
| **GRAD POREČ-PARENZO** |
| **CITTA DI POREČ-PARENZO** |
| **Gradsko vijeće**  **KLASA:**  **URBROJ:**  **Poreč-Parenzo,** |

Na temelju članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 30/01, 129/05, 109/07, 125/08, 36/09, 150/11, 144/12, 19/13, 1357/15, 123/17, 98/19 i 144/20), članka 96. stavka 1. i 6. Zakona o proračunu („Narodne novine“ broj 144/21), članka 457. st. 1. u svezi s člankom 388. Zakona o trgovačkim društvima (“Narodne novine” broj 111/93, 34/99, 121/99, 52/00, 118/03, 107/07, 146/08, 137/09, 111/12, 125/2011, 68/13, 110/15, 40/19, 34/22, 114/22, 18/23, 130/23) i članka 83. Statuta Grada Poreča-Parenzo („Službeni glasnik Grada Poreča“ broj 2/13, 10/18, 2/21 i 12/24) Gradsko vijeće Grada Poreča-Parenzo dana ... rujna 2024. godine donosi

**O D L U K A**

**o izmjeni Društvenog ugovora trgovačkog društva DOM POREČ d.o.o.**

**Članak 1.**

Mijenjaju se odredbe DRUŠTVENOG UGOVORA DRUŠTVA DOM POREČ d.o.o. (pročišćeni tekst od 10.10.2005. (desetog listopada dvije tisuće pete) godine i to: točka 2. (druga), točka 6. (šesta), točka 7. (sedma), točka 8. (osma), točka 11. (jedanaesta), točka 27. (dvadesetsedma) – koje odredbe se mijenjaju u cijelosti te točka 22. (dvadeset druga) – u dijelu koji određuje imenovanje članova nadzornog odbora (stavak 2.) - a koje odredbe se mijenjaju NA NAČIN DA ISTE ODREDBE SADA GLASE:

„2. Član društva je Grad Poreč-Parenzo, Poreč, Obala maršala Tita 5/1.“

„6. Ukupni iznos temeljnog kapitala Društva sastoji se od uplata u novcu, stvarima i pravima i to u ukupnom iznosu od 5.888.110,00 EUR (pet milijuna osamsto osamdeset osam tisuća sto deset eura).”

”7. Zbroj nominalnih iznosa poslovnih udjela iznosi 5.888.110,00 EUR (pet milijuna osamsto osamdeset osam tisuća sto deset eura) i odgovara iznosu temeljnog kapitala društva.”

„8. U ukupnom temeljnom kapitalu član društva sudjeluje sukladno uplaćenim poslovnim udjelima u novcu, stvarima i pravima i sljedećim preuzetim poslovnim udjelima pod:

- poslovni udio Red.br. 1. preuzeti poslovni udio u nominalnom iznosu od 4.867.400,00 EUR (četiri milijuna osamsto šezdeset sedam tisuća četiristo eura),

- poslovni udio Red.br. 2. preuzeti poslovni udio u nominalnom iznosu od 1.020.710,00 EUR (jedan milijun dvadeset tisuća sedamstodeset eura).

Poslovni udjeli uplaćeni u novcu, stvarima i pravima za sve gore naznačene preuzete poslovne udjele u cijelosti su uplaćeni odnosno unijeti i to:

-poslovni udio za preuzeti poslovni udio pod Red.br. 1. uplaćen je u novcu u ukupnom iznosu od 623.370,00 EUR (šesto dvadeset tri tisuće tristo sedamdeset eura), u stvarima i to u nekretnini označenoj kao k.č.br. 3937/5, k.o. Poreč u iznosu od 309.720,00 EUR (tristodevet tisuća sedamstodvadeset eura) i u pravima (tražbinama) u iznosu od 3.934.310,00 EUR (tri milijuna devetsto tridest četiri tisuće tristo deset eura);

- poslovni udio za preuzeti poslovni udio pod Red.br. 2. uplaćen je u novcu u ukupnom iznosu od 1.750,00 EUR (tisuću sedamsto pedeset eura) i u stvarima i to u nekretnini označenoj kao: 1171/1515 dijela k.č.br. 3937/4,k.o. Poreč u iznosu od 1.018.960,00 EUR (jedan milijun osamnaest tisuća devetsto šezdeset eura).

Član društva utvrđuje da je uslijed cijepanja i spajanja prethodno navedenih katastarskih čestica koje su uplaćene u temeljni kapital društva, kako je prethodno opisano, došlo do promjene u opisu istih nekretnina tako da današnja oznaka istih nekretnina evidentirana u zemljišnoj knjizi za k.o. Poreč glasi kako slijedi: 213/242 dijela k.č.br. 3937/5 zgrada, dvorište, cesta i park, ukupne površine 5566 m2, upisana u zk.ul. 4354, k.o. Poreč te 2/3 dijela k.č.br. 3937/4 park površine 110 m2, upisan u zk.ul. 4550, k.o. Poreč.“

„11.Poslovni udjeli mogu se prenositi u cijelosti ili djelomično, sukladno odredbama Zakona o trgovačkim društvima, a na temelju prethodne odluke Gradskog vijeća Grada Poreča-Parenzo.“

„22.Nadzorni odbor društva nadzire vođenje poslova društva i obavlja druge zakonom predviđene poslove.

Nadzorni odbor sastoji se od 5 (pet) članova koje bira skupština društva na rok od 4 (četiri) godine s time da mogu biti ponovno birani.

Nadzorni odbor može donositi odluke isključivo većinom glasova svih članova Nadzornog odbora.

Na rad Nadzornog odbora, kao i prava i obveze njegovih članova prema društvu, primjenjivati će se odredbe Zakona o trgovačkim društvima.

Nagradu za rad članova Nadzornog odbora utvrđuje skupština društva posebnim aktom.“

„27. Objave društva vršiti će se na službenoj internet stranici sudskog registra.“

Ostale odredbe Društvenog ugovora ostaju nepromijenjene na snazi.

**Članak 2.**

Zadužuje se i ovlašćuje Gradonačelnik Grada Poreča-Parenzo da, temeljem i sukladno ovoj Odluci, kod javnog bilježnika i drugih tijela po potrebi daje izjave i očitovanja za provedbu Odluke iz članka 1. ove Odluke te za donošenje Pročišćenog teksta Društvenog ugovora, sve temeljem ove Odluke.

**Članak 3.**

Ova Odluka objaviti će se u ,,Službenom glasniku Grada Poreča-Parenzo“, a stupa na snagu prvog dana od dana objave.

**PREDSJEDNIK**

**GRADSKOG VIJEĆA**

**Zoran Rabar**

**OBRAZLOŽENJE**

**Pravna osnova:**

Člankom 96. st. 1. Zakona o proračunu (NN 141/21) propisano je kako Republika Hrvatska može stjecati dionice i udjele u kapitalu pravnih osoba iz sredstava proračuna i bez naknade. Stavkom 6. istog članka propisano je da se navedena odredba na odgovarajući način primjenjuje na jedinice lokalne i područne (regionalne) samouprave. Člankom 35. Zakona o lokalnoj i područnoj (regionalnoj) samoupravi ( NN broj 33/01, 30/01, 129/05, 109/07, 125/08, 36/09, 150/11, 144/12, 19/13, 1357/15, 123/17, 98/19 i 144/20) propisane su ovlasti predstavničkog tijela JLP (R )S, dok je člankom 83. Statuta Grada Poreča-Parenzo („Službeni glasnik Grada Poreča“broj 2/13, 10/18, 2/21 i 12/24) određeno kako Gradsko vijeće Grada Poreča-Parenzo donosi pojedinačne akte o osnivanju i prestanku rada trgovačkih društava u vlasništvu Grada.

**Ocjena stanja:**

Dom Poreč d.o.o. osnovan je temeljem rješenja Trgovačkog suda u Rijeci, Posl.br. Tt-03/890-2 od 04.04.2003. godine, sukladno Društvenom ugovoru od dana 30.12.2002. godine s temeljnim kapitalom od 660.000,00 kn. Odlukom članova društva, Grada Poreča-Parenzo i Istarskih domova zdravlja – Casa della salute dell` Istria, dana 21.10.2005. godine izmijenjen je Društveni ugovor te je provedena dokapitalizacija društva što je rezultiralo povećanjem temeljnog kapitala na iznos od 40.764.100,00 kn. Članovi društva su imatelji poslovnih udjela u društvu kako slijedi: Grad Poreč-Parenzo imatelj je poslovnog udjela nominalne vrijednosti 33.073.500,00 KN odnosno 81% udjela, a Istarski domovi zdravlja – Casa della salute dell` Istria imatelj je poslovnog udjela nominalne vrijednosti 7.690.600,00 KN odnosno 19% udjela.

DOM POREČ d.o.o. osnovan je sa svrhom izgradnje Doma za starije i nemoćne osobe Poreč i

jedini je osnivač ustanove Dom za starije i nemoćne osobe Poreč.

U razdoblju od 2005. do 2007. godine Grad Poreč-Parenzo je izvršio uplate u korist trgovačkog društva u ukupnom iznosu od 3.600.000,00 kn u svrhu povećanja temeljnog kapitala, a koji postupak nije proveden sukladno odredbama Zakona o trgovačkim društvima (NN [111/93](https://narodne-novine.nn.hr/clanci/sluzbeni/1993_12_111_2133.html), [34/99](https://www.zakon.hr/cms.htm?id=39355), [121/99](https://www.zakon.hr/cms.htm?id=39357), [52/00](https://www.zakon.hr/cms.htm?id=39359), [118/03](https://www.zakon.hr/cms.htm?id=39361), [107/07](https://www.zakon.hr/cms.htm?id=39363), [146/08](https://www.zakon.hr/cms.htm?id=39365), [137/09](https://www.zakon.hr/cms.htm?id=39367), [125/11](https://www.zakon.hr/cms.htm?id=39369), [152/11](https://narodne-novine.nn.hr/clanci/sluzbeni/2011_12_152_3144.html), [111/12](https://www.zakon.hr/cms.htm?id=39371), [68/13](https://www.zakon.hr/cms.htm?id=39373), [110/15](https://www.zakon.hr/cms.htm?id=39353), [40/19](https://www.zakon.hr/cms.htm?id=39375), [34/22](https://www.zakon.hr/cms.htm?id=51850), [114/22](https://www.zakon.hr/cms.htm?id=53938), [18/23](https://www.zakon.hr/cms.htm?id=55993) i [130/23](https://www.zakon.hr/cms.htm?id=58588)) i Zakona o sudskom registru (NN br. 1/95, 57/96, 1/98, 30/99, 45/99, 54/05, 40/07, 91/10, 90/11, 148/13, 93/14, 110/15, 40/19, 34/22 i 123/23). Provođenje povećanja temeljnog kapitala nužna je pretpostavka za sve aktivnosti usmjerene provođenju statusnih promjena društva DOM POREČ d.o.o..

Ustanova Dom za starije i nemoćne osobe Poreč djelatnost obavlja u nekretnini koja je u vlasništvu društva DOM POREČ d.o.o., te je navedena zakupnina jedini prihod koji ostvaruje društvo DOM POREČ d.o.o.. Kako evidentirani troškovi amortizacije nekretnine premašuju prihode od zakupa, DOM POREČ d.o.o. ostvaruje gubitak, koji je na dan 31.12.2023. iznosio

3.891.210,66 eura.

Slijedom utvrđenih činjenica proizlazi nesvrsishodnost postojanja društva DOM POREČ d.o.o, obzirom da isto ne obavlja djelatnost i nema zaposlenih a jedini prihod je zakupnina koju je društvo steklo kroz unos u temeljni kapital od strane osnivača i koji nije dostatan za pozitivno poslovanje. Imovina društva DOM POREČ d.o.o. u funkciji je Ustanove te ne služi društvu za obavljanje djelatnosti, slijedom čega i po tom osnovu nije opravdano postojanje navedenog trgovačkog društva.

Iz razgovora vođenih s Istarskim domovima zdravlja – Casa della salute dell` Istria proizašlo je kako navedena ustanova nema interes za sudjelovanje u vlasničkoj strukturi društva DOM POREČ d.o.o. niti u budućim investicijama te se kao najjednostavnije rješenja za postizanje ciljeva Grada Poreča-Parenzo ukazalo stjecanje poslovnog udjela od Istarskih domova zdravlja, s čime su isti bili suglasni. Slijedom navedenog, dana 25.05.2023. godine skupština Istarske županije donijela je Odluku o davanju suglasnosti na Odluku Istarskih domova zdravlja o prijenosu poslovnog udjela u trgovačkom društvu Dom Poreč d.o.o. na Grad Poreč-Parenzo bez naknade, KLASA: 510-03/223-01/01, URBROJ: 2163-01/3-23-03.

Pokretanjem radnji vezanih uz provedbu statusnih promjena trgovačkog društva, realizirati će se slijedeći ciljevi Grada Poreča-Parenzo:

* da se vlasništvo nekretnine u kojoj se obavlja djelatnost Ustanove prenese na Grad Poreč-Parenzo, koji će biti nositelj novih investicijskih aktivnosti,
* da se osnivačka prava nad Ustanovom u cijelosti prenesu na Grad Poreč-Parenzo, te da ista postane proračunski korisnik Grada koji posluje putem lokalne riznice proračuna
* prestanak postojanja društva DOM Poreč d.o.o.

Za realizaciju prethodno navedenih ciljeva potrebno je provesti nekoliko postupaka od kojih je donošenje odluka: o stjecanju poslovnih udjela, o usklađenju temeljnog kapitala, o povećanju temeljnog kapitala i o izmjeni Društvenog ugovora trgovačkog društva DOM POREČ d.o.o. predstavlja prvi korak.

**Osnovna pitanja koja se uređuju Odlukom:**

Odlukom će se u Društveni ugovor trgovačkog društva DOM POREČ d.o.o. ugraditi izmjene vezane uz članove društva te visinu i službenu valutu uplaćenog temeljnog kapitala.

**Cilj donošenja Odluke:**

Društveni ugovor trgovačkog društva DOM POREČ d.o.o. usklađuje se s provedenim odlukama o stjecanju poslovnih udjela, o usklađenju temeljnog kapitala i o povećanju temeljnog kapitala društva DOM POREČ d.o.o.

**Sredstva za ostvarenje Odluke:**

Sredstva za provedbu ove Odluke osigurana su u Proračunu Grada Poreča-Parenzo za 2024. godinu.